### 2.      Beslutning om endelig vedtagelse af Lokalplan nr. 568 for erhvervsområde ved [adresse], Gørlev

**Åbent**

Sagsnr.: 326-2017-28203       J.nr.: 01.02.05           Dokumentnr.:
326-2018-104602

**Sagstype**

Beslutning.

**Resume og sagens baggrund**

Forslag til Lokalplan nr. 568 for erhvervsområde ved
Omfartsvejen, Gørlev, har været fremlagt i fire ugers offentlig høring i
perioden 23. marts til 24. april 2018. Der er indkommet tre høringssvar. Sagen
lægger op til udvalgets beslutning om lokalplanens endelige vedtagelse.

Kommunalbestyrelsen godkendte Forslag til Lokalplan nr. 568
på møde den 21. marts 2018, pkt. 15.

I henhold til delegationsplan for Teknik- og Miljøudvalget,
kan udvalget endeligt vedtage en lokalplan, hvor forslaget efter offentlig
fremlæggelse kan vedtages uændret eller med mindre justeringer.

**Indstillinger**

Chefen for Plan, Byg og Miljø
indstiller at:

1. Lokalplan nr. 568 for
   erhvervsområde ved [adresse] ved Gørlev vedtages endeligt til offentlig
   bekendtgørelse, med de rettelser og tilføjelser, der fremgår af bilag 3.
2. Administrationen bemyndiges
   til at foretage nødvendige redaktionelle ændringer forinden offentlig
   bekendtgørelse.

**Behandling**

Teknik- og Miljøudvalget.

**Sagsfremstilling**

*Lokalplanforslaget*

Forslag til lokalplan nr. 568 for erhvervsområde ved
Omfartsvejen ved Gørlev (bilag 1) giver mulighed for at udvikle et
erhvervsområde i den sydlige del af Gørlev. Lokalplanen er primært en
rammelokalplan, der udstikker en overordnet ramme for lokalplanområdets
udvikling. Et mindre delområde (E1) indeholder byggeretsgivende bestemmelser.

[adresse] formål er, at:

· skabe mulighed for, at der kan opføres erhverv i miljøklasserne
1-4, herunder en butik til særlig pladskrævende varegrupper som fx en
tømmerhandel, eller andre erhverv, som opfylder lokalplanens
anvendelsesbestemmelser.

· sikre, at bebyggelsen indpasses bedst muligt i omgivelserne.
Lokalplanen sikrer en indsigtskile til [adresse], der er udpeget som
værdifuldt kulturmiljø.

· Skabe mulighed for overkørsel til området fra [adresse] samt
sikre hensigtsmæssige til- og frakørselsforhold.

· sikrer, at udfordringerne med opstuvning af regnvand i
lokalplanområdet afhjælpes.

Lokalplanområdet ligger i landzone. Delområde E1 (jf. bilag
1, s. 40) overføres til byzone i forbindelse med lokalplanens endelige
vedtagelse, mens det resterende lokalplanområde forbliver i landzone.

*Offentlig høring*

Ved den offentlige høring af planforslaget er der modtaget høringssvar
fra Vestsjællands Politi, Vejdirektoratet og en naboejendom (bilag 2).

Vestsjællands Politi har fokus på sikkerheden ved til- og
frakørsel, og at der er en rimelig adskillelse mellem kunder og godshåndtering.
Ligeledes at der er tilstrækkeligt manøvreringsareal til tung trafik. Det
bemærkes også, at cykel- og handicapparkering skal placeres hensigtsmæssigt.
Bemærkningerne er taget til efterretning og der henvises til, at vejmyndigheden
med samtykke fra politiet skal godkende et vejprojekt.

Vejdirektoratet ønsker en række tilføjelser og præciseringer
til afsnittet om placering af bebyggelsen og den eksisterende redegørelse for
reklamer og skiltning i forhold til Naturbeskyttelseslovens bestemmelser. Nogle
af bemærkningerne, vedr. reklameskiltning i åbent land, er af en sådan
vigtighed, at disse *skal* indarbejdes i lokalplanen for at Vejdirektoratet
ikke skal gøre indsigelse mod planforslaget. Administrationen har inden
høringsfristens udløb skriftligt bekræftet, at dette vil blive imødekommet. Der
er tale om præciseringer til redegørelsen, der ikke ændrer på lokalplanens
indhold. I forlængelse af Vejdirektoratets bemærkninger anbefaler
administrationen en række øvrige tilføjelser til lokalplanens redegørelse samt
enkelte ændringer/tilføjelser til bestemmelser vedr. skiltning.

En nabo til området er utilfreds med, at området skal udvikles
til erhvervsområde, udtrykker bekymring for mulige gener og er ærgerlig over at
miste udsynet til [adresse].

Administrationen bemærker overordnet, at lokalplanen er
udarbejdet i overensstemmelse med kommuneplanens udlæg af området til erhverv,
og vurderer ikke, at bemærkningerne giver anledning til ændringer i
lokalplanen.

Der henvises i øvrigt til bilag 3.

*Spildevandsplantillæg*

Lokalplanområdet er ikke en del af spildevandsplanen,
hvorfor der er udarbejdet et tillæg til spildevandsplanen for delområde E1,
mhp. at kunne byggemodne området. Teknik- og Miljøudvalget har den 1. marts
2018 godkendt et Forslag til tillæg nr. 1 til Spildevandsplan 2017-2027, som er
offentligt fremlagt i perioden 25. april til den 20. juni 2018.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Forslag til Lokalplan nr. 568 | 326-2018-132985 |
| Bilag 2 - Høringssvar, Lokalplan nr. 568 | 326-2018-133426 |
| Bilag 3 - Behandling af høringssvar, Lokalplan nr. 568 | 326-2018-144469 |